Приложение 4

|  |  |
| --- | --- |
|  |  |

**Информация за текущото състояние на “Специализирана болница за продължително лечение и рехабилитация по вътрешни болести – Мездра” ЕООД гр. Мездра**

**“Специализирана болница за продължително лечение и рехабилитация по вътрешни болести – Мездра” ЕООД гр. Мездра („СБПЛРВБ-Мездра“ ЕООД)** с ЕИК 000192383 е лечебно заведение, еднолично дружество с ограничена отговорност, в което министърът на здравеопазването упражнява правата на държавата като едноличен собственик на капитала, с предмет на дейност осъществяване на високо качествени медицински услуги за възстановяване след прекарани вътрешни заболявания и профилактика на усложнения, повишаване на качеството на живота на конкретните болни и техните близки.

“Специализирана болница за продължително лечение и рехабилитация по вътрешни болести – Мездра” ЕООД е специализирана в лечение и рехабилитация на пациенти с хронични заболявания, като интегрира и прилага достиженията на медицинската наука и практика в обслужването на болните.

Мисията на болницата съответства на основните принципи заложени в Националната здравна стратегия „По-добро здраве за по-добро бъдеще на България“, действащото законодателство, Моралния кодекс на лекарите и приоритетите на провеждащата се реформа в болничното здравеопазване. Тази своя мисия болницата осъществява чрез реализацията на множество специализирани медицински дейности и дейности по обгрижване и обучение на болните.

Основни приоритети в развитието са формулирани като реализиране пакет от мерки, насочени към устойчиво подобряване на качеството на предоставяните медицински услуги свързани с осигуряване на качествена и достъпна медицинска помощ при ясни правила, гарантиращи правата на пациентите и техните задължения; повишено качество на медицинските услуги, което да разрешава здравните проблеми и да задоволява изискванията на обслужваното население; ефективно използване на финансовите средства в здравеопазването и финансова устойчивост на системата измеримо чрез извършването на анализ на здравната, икономическа и конкурентна среда, влияеща върху дейността на болницата; постигане на икономическа ефективност на дейността на болницата чрез реализиране на маркетинговата, продуктовата и иновационните стратегии, както и анализ на получените резултати и на тази основа вземане на решения за развитие на болницата.

Съгласно заверения от одитор финансов отчет и доклад за дейността на дружеството за 2023 г., към 31.12.2023 г. лечебното заведение регистрира отрицателен текущ финансов резултат загуба от -15 хил. лв. Наблюдава се запазване на тенденцията към отчитане на отрицателен текущ финансов резултат, като текущата загуба е без промяна спрямо предходната година. Общо финансовият резултат (отчитащ натрупаните печалби/загуби от минали периоди) към 31.12.2023 г. е загуба в размер на -764 хил. лв. Записаният капитал на дружеството през 2023 г. е в размер на 854 хил. лв. и е увеличен с 46 хил. лв. спрямо предходната година. Собственият капитал към 31.12.2023 г. е в размер на 220 хил. лв., като размерът му се увеличава с 31 хил. лв. спрямо предходния отчетен период. Размерът на собствения капитал е с 634 хил. лв. под размера на записания капитал и дружеството остава декапитализирано. Общо резервите са 130 хил. лв. през финансовата 2023 г. и са без промяна спрямо предходната 2022 г. Към 31.12.2023 г. общо приходите на лечебното заведение се увеличават с 8,91% спрямо предходния отчетен период и са в размер на 990 хил. лв. Приходите от услуги са 960 хил. лв. към 31.12.2023 г. и са увеличени със 105 хил. лв. спрямо 2022 г. Приходите от финансирания са в размер на 19 хил. лв. и са намалени с 29 хил. лв. спрямо 2022 г. Общо разходите в края на 2023 г. са увеличени с 8,77 % спрямо същите през 2022 г. и са в размер на 1 005 хил. лв. С най-голям дял от общо разходите са разходите за възнаграждения и осигуровки на персонала (760 хил. лв.), като същите се увеличават спрямо предходната година със 130 хил. лв.

Към 30.09.2024 г. лечебното заведение регистрира текуща загуба от -15 хил. лв. Общо приходите за периода са в размер на 744 хил. лв., а общо разходите са в размер на 759 хил. лв. Текущите задължения на дружеството са в размер на 171 хил. лв. Към края на отчетния период дружеството не регистрира просрочени задължения.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>